
 1. Letonia a decis suspendarea procedurilor simplificate de trecere a graniţei în Rusia

Guvernul leton a decis, marţi 14 martie, să suspende o procedură simplificată de trecere a frontierei cu Rusia, măsură care are drept scop alinierea legislaţiei letone la reglementările europene. 

Procedura simplificată le permitea cetăţenilor ruşi care locuiesc în zona de frontieră să treacă graniţa pe baza unei autorizaţii, nefiindu-le necesară viză, a precizat directorul departamentului consular al Ministerului leton de Externe, Alda Vanaga. El a adăugat că această procedură va fi complet eliminată în următoarele şase luni. 

Letonia va propune Rusiei acordarea de vize gratuite, valabile timp de un an, pentru locuitorii din aceste zone, a precizat Vanaga. Procedura simplificată este utilizată în special de persoane în vârstă, care doresc să ajungă la mormintele rudelor, aflate în partea letonă a frontierei, a mai spus el. 

Uniunea Europeană încurajează Letonia să-şi extindă controlul la frontiere, autorităţile de la Riga primind deja ajutoare din partea UE pentru îmbunătăţirea controlului graniţelor cu Rusia şi Belarus. 

 

2. Alegerile din Rusia

Conducerea Uniunii ruse a Forţelor de Dreapta (SPS) a anunţat că majoritatea membrilor partidului îl va susţine pe Vladimir Putin pentru alegerile prezidenţiale programate pentru data de 26 martie 2000. 

“Majoritatea deputaţilor şi a liderilor partidului a decis să susţină candidatura lui Putin”, a declarat fostul premier rus Serghei Kirienko. “Considerăm că Putin va cîştiga din primul tur de scrutin, deoarece un al doilea tur ar exagera artificial importanţa liderului comunist Ghennadi Ziuganov”, a adăugat el. 

Kirienko a recunoscut existenţa unor divergenţe în cadrul partidului, “o minoritate” decizând să susţină pentru alegerile prezidenţiale candidatura guvernatorului regiunii Samara, Konstantin Titov.

*

Cetăţenii din zonele izolate ale Federaţiei Ruse au început deja să voteze pentru prezidenţialele din 26 martie. 

Alegerile prezidenţiale ruse au început deja, miercuri 14 martie, pentru anumiţi cetăţeni ruşi aflaţi în zone izolate ale ţării, cum ar fi cazul marinarilor, al muncitorilor din Marele Nord, al anumitor militari din zonele în care accesul este extrem de dificil, relatează agenţia rusă ITAR-TASS. 

În total, acest vot vizează un număr de 250.000 de electori, din totalul de 108 milioane, a precizat preşedintele Comisiei electorale centrale, Aleksandr Veşniakov. 

De asemenea, unii dintre militarii ruşi aflaţi în Cecenia au început să voteze anticipat, vineri 17 martie, pentru alegerile prezidenţiale ruse. 

Primii votanţi sînt militarii care efectuează operaţiuni de luptă şi cei care se găsesc în regiunea muntoasă din partea de sud a republicii separatiste. 

Comisia Electorală Centrală din Rusia a anunţat că alegerile prezidenţiale vor fi organizate în data de 26 martie şi în Cecenia, “acolo unde va fi posibil”. În Cecenia vor fi instalate 336 de birouri electorale, 37 dintre acestea în unităţile militare. În capitala Groznîi, birourile de vot vor fi instalate într-un singur cartier, Oktiabrski, situat în partea de vest a oraşului. Organizarea alegerilor prezidenţiale în această republică a Federaţiei Ruse, care şi-a autoproclamat independenţa în anul 1991, are caracter simbolic, luptele între armata rusă şi combatanţii ceceni continuând în munţii din sudul republicii. 

*

Săptămânalul politic moscovit “Novoe Vremea” înserează în Nr.9 din luna martie, la rubrica “Întrebări şi răspunsuri” rezultatele unor sondaje preelectorale referitoare la subiectele cele mai fierbinţi ale actualităţii ruseşti.

Când posturile de televiziune transmit imagini despre războiul din Cecenia, telespectatorii trebuie să înţeleagă că “victoria este aproape”, majoritatea susţinând ideea continuării luptelor până la victoria finală.

Dacă în luna octombrie anul trecut acţiunile armatei ruseşti erau apreciate pozitiv de 52 % din populaţie şi doar 26 de procente respingeau războiul, situaţia din luna martie a.c. este inversă - 61 % dintre cei chestionaţi resping operaţiunile militare şi numai 19 % le mai sprijină, 20 % fiind indecişi.

În aceeaşi perioadă, numărul acelora care consideră că pe timp de război pierderile de vieţi în rândul populaţiei civile sunt “inevitabile” şi că “rebelii” trebuie înfrânţi a crescut la aproximativ 54 %. Cei care socotesc că sunt prea mari jertfele şi suferinţele în rândul populaţiei civile şi că războiul trebuie oprit sunt în proporţie de 29 % şi numai 17 procente sunt nehotărâţi. Ideea că la război este ca la război a început să fie tot mai împărtăşită şi în rândul ziariştilor ruşi. Un sondaj special relevă că 35 % dintre gazetari au aprobat schimbul dintre ziaristul Andrei Babiţki (de la postul de radio Libertatea - varianta rusească a Europei Libere) - şi prizonieri ruşi deţinuţi de fundamentaliştii ceceni, 22 % au fost împotrivă, 15 procente nici n-auziseră de schimb, iar 28 % au fost indiferenţi.

Pe fundalul rafalelor de artilerie de pe frontul cecen, dezbaterile cu privire la necesitatea creării unei armate profesioniste capătă un ton tot mai scăzut, pornindu-se de la imperativul că “toţi tinerii trebuie să ştie să lupte”. Concomitent se consolidează curentul de opinie potrivit căruia “şi în şcoală trebuie introdus ca obiect de studiu bazele pregătirii militare” în favoarea căruia se pronunţă 68 % dintre respondenţi, 17 procente fiind împotrivă şi 15 % indecişi. Interesant, constată “Novoe Vremea”, este faptul că această idee este susţinută de toate categoriile de populaţie - maturi şi tineri, bărbaţi şi femei, cu studii superioare şi fără studii, cu precădere adepţii Partidului Comunist şi, cu mai puţină ardoare, simpatizanţii formaţiunii politice “Iabloko”. Simptomatic este faptul că simpatizanţii Partidului Liberal Democrat din Rusia (partidul lui Vladimir Jirinovski) sunt cei mai “împotriva” militarizării şcolii 55 % “pentru” şi 38 % “împotrivă”.

Cu un asemenea sprijin pentru războiul din Cecenia, orice măsuri drastice luate de guvern, cu precădere de şeful executivului care deţine şi interimatul preşedinţiei, Vladimir Putin, au cote înalte de popularitate. În calitatea sa de candidat la preşedinţia Rusiei, Vladimir Putin se bucură de o mare popularitate în rândul electoratului, procentul celor care îl preferă ca şef al statului fiind, de două luni consecutiv, de 62 %. Popularitatea activităţii guvernului Putin a cunoscut o evoluţie descendentă, de la 74 %, în noiembrie 1999, la circa 60 %, la finele lunii februarie a.c.

Deocamdată, nimic nu poate zdruncina “dragostea poporului” faţă de Vladimir Putin, chiar dacă în sondaje doar 13 % ştiu ceva despre programul economic al guvernului, în timp ce 69 % nu ştiu nimic. La întrebarea: ce ştiţi despre biografia lui Vladimir Putin, afirmativ răspund doar 21 % dintre respondenţi, 75 de procente ştiu câte ceva sau aproape nimic despre el, afirmând cu mândrie: “Să fie el ales şi pe urmă vom afla”. Semnificativ este faptul că 55 % dintre cei chestionaţi apreciază chiar pozitiv faptul că ar putea deveni preşedinte al Rusiei un fost agent KGB şi numai 21 de procente au o atitudine negativă faţă de o asemenea eventualitate, 24 % fiind total indiferenţi. Chestionaţi separat, adepţii formaţiunii politice “Unitatea” sunt în proporţie de 79 % favorabili, iar împotrivă doar 6 %. Şi printre simpatizaţii formaţiunii Uniunii Forţelor de Dreapta (UFD), 53 % nu se tem de KGB, în timp ce adepţii formaţiunii “Mărul”, în proporţie de 38 la sută, consideră că dacă Vladimir Putin este Cekist atunci “noi suntem cu cekiştii”.

Cu toată marea popularitate de care se bucură viitorul preşedinte al Rusiei, proporţiile referitoare la posibilitatea de a fi ales încă din primul tur sunt aproape egale: 40 % dintre intervievaţi sunt de părere că va fi ales de la început, iar 38 % cred şi în al doilea tur de scrutin; 22 % dintre subiecţi s-au declarat indecişi.

Un fapt interesant relevă sondajele de opinie: câştigă teren şi ideea reintroducerii funcţiei de vicepreşedinte al Rusiei, “aşa, să aibă şi Vladimir Putin un frate mai mic”.

Surprinzător pare faptul că nici una dintre figurile cunoscute din Rusia nu sunt văzute ca şef de guvern sub preşedinţia lui Vladimir Putin. Conform sondajelor doar 9 % dintre respondenţi l-ar vedea în această calitate pe Evgheni Primakov, 8 % pe Grigori Iavlinski şi 7 % pe liderul comunist Ghennadi Ziuganov.

 

3. Situaţia din Iugoslavia

Comandantul suprem al forţelor NATO din Europa, generalul Wesley Clark, a apreciat, miercuri 15 martie a.c., la Madrid, că preşedintele iugoslav, Slobodan Miloşevici, “pregăteşte terenul pentru a trece la acţiune militară” în Muntenegru. 

“Laţul se strînge” în jurul Muntenegrului, unde “se profilează un model clar a ceea ce am văzut deja în Balcani”, a spus generalul american, apreciind că Miloşevici “pregăteşte terenul pentru a trece la acţiune militară”. “Nu ştim dacă a luat deja o decizie, însă urmărim îndeaproape situaţia”, a adăugat generalul Clark. 

Comandantul suprem al forţelor aliate din Europa, aflat în vizită oficială în Spania, a mai spus că prezenţa KFOR în Kosovo nu este suficientă. “Ne trebuie mai multe mijloace militare pentru a rezolva problema”, a declarat Clark, explicând că el însuşi şi generalul german Klaus Reinhardt, comandantul KFOR, sunt de aceeaşi părere în ceea ce priveşte necesitatea desfăşurării unei forţe internaţionale de poliţie. 

Wesley Clark efectuează un turneu de rămas bun în Europa, întrucât va fi înlocuit, la 3 mai, în fruntea forţelor NATO din Europa, de generalul american Joseph W. Ralston.

*

Preşedintele muntenegrean, Milo Djukanovici, l-a acuzat pe preşedintele iugoslav, Slobodan Miloşevici, de faptul că încearcă să provoace un conflict în Muntenegru “pentru a-şi consolida puterea”, anunţă agenţia independentă Beta. 

Djukanovici a formulat aceste acuzaţii la postul de televiziune Studio B, din Belgrad, controlat de partidul de opoziţie Mişcarea Sîrbă pentru Reînnoire (SPO) a lui Vuk Draşkovici. 

“Miloşevici pregăteşte provocări în Muntenegru pentru această primăvară”, a afirmat Djukanovici, conform agenţiei Beta. 

Preşedintele reformator şi prooccidental al Muntenegrului a declarat că “trebuie să fie prudent şi responsabil”, pentru că Balcanii “rămîn o regiune instabilă”. El a adăugat că Muntenegru “păstrează o atitudine responsabilă”, însă “aceasta nu este suficientă”. 

O mare parte de responsabilitate “îi revine comunităţii internaţionale, care trebuie să ia măsuri preventive pentru a evita un conflict armat”, a adăugat şeful statului muntenegrean, care, împreună cu Serbia, formează Republica Federală Iugoslavia. 

Preşedintele muntenegrean a acuzat armata iugoslavă, într-un interviu acordat aceluiaşi canal de televiziune, că a făcut “o demonstraţie de forţă” instalând, luna trecută, pe clădirile militare din Muntenegru, emiţătoare de televiziune, care sunt folosite de puterea de la Belgrad.

 

4. Alegerile din Taiwan

Candidatul opoziţiei la alegerile prezidenţiale din 18 martie, din Taiwan, Chen Shui-Bian, “oaia neagră” a Beijingului, din cauza ideilor sale favorabile independenţei, a fost comparat cu Hitler şi cu Mussolini, într-un spot electoral transmis la televiziune de Kuomintang, partidul naţionalist, aflat la putere. 

Spotul electoral prezintă imaginea lui Chen vorbind unui public numeros şi arătând cu degetul înainte, pe fondul unor imagini în care Hitler şi Mussolini fac acelaşi gest. Pentru a mări efectul clipului, la intervale regulate sînt intercalate imagini prezentând atacuri cu rachete. 

Ideile favorabile independenţei, susţinute de Partidul Democratic şi Progresist (DPP) al lui Chen, l-au constituit aspectul central al campaniei electorale, în momentul în care China îşi multiplică ameninţările la adresa Taiwanului, pentru a-l împiedica cu orice preţ să devină independent. 

De la sfîrşitul războiului civil din 1949, în urma căruia forţele naţionaliste s-au refugiat în insulă pentru a scăpa de comuniştii victorioşi la Beijing, China tratează Taiwanul ca pe o provincie rebelă. Ameninţarea chineză a fost folosită în mod regulat de către opozanţii DPP, în frunte cu Kuomintang, în încercarea de a-i ameninţa pe alegători şi de a-i convinge să voteze cu un candidat mai “prezentabil” pentru Beijing. 

Un alt spot televizat realizat de Kuomintang, care prezenta soldaţi mărşăluind în pas de paradă, îi avertiza pe taiwanezi că “împreună cu Chen, care vrea independenţa, războiul se apropie”. Spotul precizează, în trecere, că, în caz de război, 85 % dintre bărbaţii cu vârste între 20 şi 29 de ani vor fi mobilizaţi. 

*

Prefectul insulei taiwaneze Kinmen, aflată foarte aproape de China, consideră că este “probabilă” declanşarea unui conflict cu China, dacă impasul în care s-a ajuns în problema reunificării Taiwanului cu China se prelungeşte după alegerile prezidenţiale taiwaneze de sîmbătă. 

“Am sentimentul că declanşarea unui război cu China este probabilă, deoarece candidaţii la preşedinţia Taiwanului au recurs la o retorică viguroasă (pe tema suveranităţii) pentru a atrage electoratul”, a declarat prefectul de Kinmen, Chen Shui-tsai. 

Insula Kinmen, situată la 2,3 kilometri de China, a fost de mai multe ori ţinta bombardamentelor chineze în anii cincizeci, cînd tensiunile între Beijing şi Taipei au ajuns la apogeu. 

Taiwanezii au votat pentru alegerea celui de-al zecelea preşedinte dintre cei trei principali candidaţi, toţi avansând ideea “suveranităţii” Taiwanului şi refuzând reunificarea în termenii propuşi de autorităţile de la Beijing. Autorităţile chineze au avertizat Taiwanul că declararea oficială a independenţei este echivalentă cu o declaraţie de război. 

Forţele armate taiwaneze au anunţat că au fost puse în stare de alertă timp de 39 de ore, de vineri de la ora 17.00 până duminică la ora 08.00. 

Purtătorul de cuvânt al Ministerului Apărării a precizat că nu a fost semnalat nici un semn de acţiune din partea armatei chineze. 

Situaţia în insula Kinmen este “tensionată”, a spus Chen. “De obicei, pe străzi se află o mulţime de soldaţi, în acest moment însă, sunt toţi în cazarme”, a precizat el.

*

Chen Shui-Bian, candidatul Partidului Democratic şi Progresist (DPP) din Taiwan, a câştigat alegerile prezidenţiale desfăşurate sîmbătă, a anunţat preşedintele Comisiei Electorale Centrale, Huang Shi-Cheng. 

Chen a obţinut 39,3% din voturi, depăşindu-l pe James Soong, candidatul independent, care nu a reuşit să obţină decât 36,8% din sufragii şi a lui Lien Chan, vicepreşedinte şi candidat din partea Kuomintang-ului, partidul la putere, care nu a obţinut decât 23,1 % dintre sufragii. Chen a reuşit să strîngă 2.950.922 de voturi, depăşindu-l pe candidatul independent la Preşedinţie, James Soong, care a obţinut 2.046.432 din sufragii, conform estimărilor. 

Contracandidatul său, Lien Chan, vicepreşedintele taiwanez în exerciţiu, şi-a recunoscut înfrîngerea într-un discurs televizat. 

Taiwanezii l-au ales, sâmbătă, pe cel de-al zecelea preşedinte al lor, în cadrul unor alegeri democratice organizate pentru a doua oară în insulă. Chen va fi învestit în mod oficial în funcţie la 20 mai. El îi va urma în funcţie lui Lee Teng-hui, preşedintele în exerciţiu, care se află la putere de 12 ani.

*

Marea Britanie a cerut noului preşedinte taiwanez să angajeze “un dialog constructiv” cu China, exprimându-şi de asemenea satisfacţia pentru faptul că “poporul taiwanez a ales în mod democratic un nou preşedinte”. 

Victoria lui Chen Shui-Bian a pus capăt celor mai bine de cincizeci de ani ai regimului Guomindangului naţionalist şi reprezintă o sfidare la adresa Chinei comuniste. 

“Sperăm că preşedintele va adopta o politică de dialog constructiv cu China”, a declarat purtătorul de cuvânt al Foreign Office. “Negocierile paşnice reprezintă cea mai bună cale de a avansa. Sperăm că ambele părţi vor evita acţiunile care pot fi considerate provocări”, a mai spus purtătorul de cuvînt. 

Cotidianul britanic “Sunday Telegraph” comentează, în ediţia de duminică 19 martie, că: “brutalitatea Beijingului faţă de Taiwan în timpul campaniei electorale prezidenţiale reprezintă un caz clasic de dictatură incapabilă să înţeleagă modul de funcţionare al democraţiei”. “Ameninţările ruşinoase ale Beijingului împotriva insulei conduc la destabilizarea regiunii”, a adăugat jurnalul.

Japonia speră că noul preşedinte taiwanez Chen Shui-Bian va relua dialogul cu Beijingul. Într-un comunicat dat publicităţii imediat după afişarea rezultatelor alegerilor, ministrul japonez al Afacerilor Externe, Yohei Kono, a declarat că autorităţile de la Tokyo speră că, în circumstanţele actuale, problemele dintre cele două părţi vor fi rezolvate pe cale paşnică, printr-un dialog direct. 

Kono a reafirmat că Japonia va respecta comunicatul semnat în anul 1972 cu Beijingul, prin care Japonia recunoaşte Guvernul de la Beijing ca fiind singurul legitim în China. Japonia “va menţine schimburile de natură privată şi regională cu Taiwanul la nivel neguvernamental, continuând relaţiile de stabilitate şi cooperare cu China”, s-a arătat în comunicat. 

Ambasadorul Chinei în Japonia a avertizat, duminică, că o posibilă vizită în arhipelag a fostului preşedinte taiwanez Lee Teng-Hui poate duce la anularea vizitei premierului chinez Zhu Rongji în Japonia, prevăzută a avea loc la sfîrşitul anului. 

Vizita lui Lee în Japonia “nu poate fi acceptată, indiferent care ar fi motivele acesteia” şi chiar dacă ar avea loc după încheierea mandatului său prezidenţial, a declarat ambasadorul Chen Jiang într-un interviu acordat canalului de televiziune “TV Asahi”. O asemenea vizită “ar pune în pericol bazele relaţiilor dintre China şi Japonia şi ar putea afecta vizita premierului chinez”, a afirmat el. 

Presa chineză a anunţat cu întârziere, duminică dimineaţă, victoria lui Chen în alegerile prezidenţiale taiwaneze, fără a face comentarii şi fară a da detalii referitoare la poziţiile câştigătorului. Televiziunea naţională, care nu a făcut sâmbătă nici un anunţ cu referire la rezultatele alegerilor prezidenţiale taiwaneze, a anunţat victoria lui Chen în ediţia sa matinală, după difuzarea altor trei informaţii. Televiziunea şi ziarele apărute duminică au reluat declaraţiile guvernului chinez, repetând că autorităţile de la Beijing nu vor permite niciodată proclamarea independenţei Taiwanului, indiferent care va fi rezultatul alegerilor. 

Presa taiwaneză a salutat duminică victoria istorică a opoziţiei la alegerile prezidenţiale de sâmbătă, afirmând că acesta este semnul maturităţii democratice. “Este pentru prima oară în istoria Taiwanului când are loc o schimbarea puterii. Din punct de vedere politic, acest rezultat poate fi considerat ca reprezentând alegerea democraţiei”, a apreciat jurnalul “United Daily News”. 

“Alegerea lui Chen este o etapă importantă, dar este esenţial ca noul preşedinte să-şi respecte promisiunile în ceea ce priveşte asigurarea stabilităţii”, aprecia un alt cotidian local, “China Times”. 

Presa taiwaneză a acordat puţin spaţiu viitoarelor relaţii cu China, notând totuşi că este necesar ca Chen să se demarce de poziţiile radicale ale partidului său, pentru a calma relaţiile cu Beijingul.

 

 

5. Parlamentul European denunţă o serie de încălcări ale drepturilor omului

Parlamentul European a denunţat o serie de încălcări ale drepturilor omului, comise în Uniunea Europeană adoptând un amplu raport pe această temă la Strasbourg. 

În domeniul serviciilor judiciare, Italia este criticată indirect. Parlamentarii europeni cer ţărilor membre UE şi, “mai ales”, Italiei, ca pedepsele cu închisoare preventivă să fie limitate la maximum, prin accelerarea procedurilor de instrumentare şi judecare a cazurilor. 

Eurodeputaţii au constatat, printre altele, “cu o profundă îngrijorare”, că în Austria, un articol al Codului Penal - privitor la vârsta majorităţii sexuale - continuă să fie aplicat “ca o hărţuire a homosexualilor”. 

În privinţa drepturilor civile şi politice, eurodeputaţii au cerut Greciei să recunoască în totalitate dreptul la obiecţia de conştiinţă, cum ar fi cazul refuzului înrolării. 

Fără să citeze ţările, europarlamentarii speră ca dreptul de a vota şi de a fi ales în cadrul alegerilor municipale şi europene să fie extins la rezidenţii extracomunitari care locuiesc în UE de mai mult de cinci ani. 

Parlamentarii au semnalat că Franţa şi Belgia nu au semnat, deocamdată, Convenţia Europeană pentru protecţia minorităţilor naţionale şi invită aceste ţări să semneze această convenţie “fără întârziere”. Ei îndeamnă, de asemenea, ca Grecia, Olanda, Luxemburgul, Portugalia şi Suedia să ratifice convenţia. 

Aceeaşi cerere le-a fost adresată ţărilor care nu au semnat sau ratificat Carta europeană a limbilor regionale şi minoritare, cum ar fi Belgia, Grecia, Irlanda, Italia, Portugalia, Suedia şi Marea Britanie, care nu au semnat Carta, şi Austria, Danemarca, Franţa, Luxemburgul şi Spania, care nu au ratificat acest document. 

Raportul adoptat de Parlamentul European, pregătit de danezul Bertel Haarder, pledează, de asemenea, pentru ca viitoarea Cartă a drepturilor fundamentale să fie “constrângătoare din punct de vedere juridic”, astfel încât ea să poată fi invocată în justiţia europeană. 

Pentru a evita apariţia unor interpretări divergente din partea statelor membre incriminate, Uniunea Europeană va trebui să aibă personalitate juridică, preconizează deputaţii. UE ar putea astfel să pledeze, ea însăşi, în cadrul Curţii Europene pentru drepturile omului de la Strasbourg.

 

 

6. Vizita preşedintelui S.U.A. în Asia

Preşedintele SUA, Bill Clinton, a sosit, duminică 19 martie a.c., la New Delhi în India, începând turneul de şase zile în Asia de Sud. 

Este prima vizită pe care un şef de stat american o face, după 22 de ani, în India. Însoţit de fiica sa, Chelsea, Clinton a fost întîmpinat de către ministrul de Externe, Ajit Panda. Turneul preşedintelui Clinton în Asia de Sud cuprinde vizite în India, Bangladesh şi Pakistan. 

*

Bill Clinton şi-a început, luni 20 martie, vizita în Bangladesh, ţară cu populaţie majoritar musulmană, care primeşte pentru prima dată vizita unui preşedinte al SUA, şi ale cărei resurse de gaze naturale reprezintă un interes deosebit pentru americani. 

Preşedintele american doreşte să salute iniţiativele sociale luate de autorităţile din această ţară săracă, trebuind de asemenea să întoarcă pagina peste rolul jucat de de Statele Unite în anul 1971, în timpul războiului de independenţă din Bangladesh, când acesta purta încă denumirea de Pakistanul occidental. 

Timp de aproape treizeci de ani, cetăţenii Bangladeshului au păstrat amintirea acestui conflict, în cursul căruia autorităţile de la Washington, în contextul războiului rece, s-au împotrivit separării Bangladeshului, susţinînd efortul militar al armatei pakistaneze, ceea ce explică reacţiile antiamericane ale celei mai mari părţi a populaţiei. 

Călătoria în Asia de Sud a preşedintelui american este foarte aşteptată, mai ales în perspectiva dezamorsării tensiunilor dintre India şi Pakistan, alimentate de conflictul din regiunea Kaşmir. 

Ministrul Afacerilor Exrterne din Bangladesh, Abdu Samad Azad, a afirmat că întâlnirea dintre Bill Clinton şi generalul Pervez Musharraf, cel care a răsturnat prin lovitură de stat guvernul civil pakistanez în luna octombrie, anul tecut, “va fi utilă din toate punctele de vedere pentru această regiune”. 

Pentru autorităţile de la Dhaka, acestă vizită este importantă şi în perspectiva unei revitalizări a economiei. 

În condiţile în care această ţară a deschis sectorul energetic pentru investiţiile străine abia în urmă cu trei ani, companiile americane au investit deja 700 de milioane de dolari, au afirmat, săptămâna trecută, responsabili din cadrul ambasadei Statelor Unite. 

Preşedintele Camerei de Comerţ americane, Forrest Cookson a declarat că există posibilitatea ca societăţile americane să investeasă în cursul acestui an încă 600 de milioane de dolari, cu condiţia ca Bangladeshul “să autorizeze exporturile către India”. 

În această ţară săracă, utilizarea resurselor energetice recent descoperite constituie o problemă majoră. Premierul Sheikh Hasina Wajed a declarat recent televiziunii din Bangladesh că va lua în considerare chestiunea exportului de gaz, în momentul în care va fi sigur că rezervele sunt suficiente pentru a asigura necesarul intern pe următorii cincizeci de ani.

Misiunea americană condusă de Cookson a sugerat că autorităţile de la Dhaka vor autoriza exporturile de gaz în schimbul acoperirii nevoilor sale interne de electricitate din resurse hidroenergetice ale ţărilor vecine. “Acest lucru ar putea reduce considerabil nevoile casnice de gaz şi va oferi Bangladashului o soluţie pe termen lung în privinţa nevoilor de electricitate”, a explicat Cookson. 

În viziunea experţilor, resursele hidroenergetice considerabile din Nepal şi Bhutan pot acoperi nevoile întregii regini, la un preţ foarte mic. 

Punerea în aplicare a unui asemenea proiect necesită cooperarea tuturor ţărilor din regiune, India opunându-se categoric până în prezent. 

Rezervele exploatabile de gaz ale Bangladeshului sunt estimate la aproximativ 400 de miliarde de metri cubi, iar companiile străine afirmă că subsolul acestei ţări reprezintă un potenţial de trei-patru ori mai important. 

În Bangladesh, conducătorii politici şi experţii au atitudini diferite în privinţa exportului de gaz, investitorii străini afirmând că în această ţară nu există în momentul de faţă o infrastructură care să permită utilizarea excedentului de gaz.

*

Vizita pe care preşedintele SUA, Bill Clinton, o va efectua în Pakistan nu “va fi lipsită de aspecte delicate”, dar este destinată să contribuie la reinstalarea unui regim civil în această ţară, a declarat luni 20 martie, la New Delhi, secretarul de stat al SUA, Madeleiene Albright.

Şeful diplomaţiei americane a ţinut să precizeze că, prin această vizită, liderul american nu va acorda un gir regimului pakistanez: “Acolo, vom spune răspicat că am avut şi vom continua să avem o relaţie strânsă cu poporul pakistanez. Dar nu vom face nici un act de recunoaştere sau susţinere a guvernului Musharraf”.

De asemenea, Albright a subliniat că SUA aşteaptă precizări din partea Islamabadului în ceea ce priveşte reinstalarea regimului civil, combatarea terorismului, proliferarea armelor nucleare şi disputa cu India al cărei obiect îl face Caşmirul.

 

 

7. Situaţia din Orientul Mijlociu

Guvernul israelian a aprobat, în şedinţa sa de duminică, o retragere a forţelor israeliene de pe 6,1 % din teritoriile palestiniene. Retragerea a fost aprobată cu 16 voturi pentru, şase împotrivă şi o abţinere. 

Retragerea urmează să aibă loc marţi, pentru a coincide cu reluarea negocierilor de pace între Israel şi palestinieni, la baza aeriană Bolling de lîngă Washington. 

Această retragere, prevăzută iniţial pentru 20 ianuarie, a fost întârziată din cauza divergenţelor cu privire la localizare a zonelor, fapt ce a provocat o suspendare a negocierilor cu privire la statutul final al teritoriilor palestiniene. 

Cabinetul israelian restrâns aprobase, la 15 martie, această retragere, care prevede, printre altele, transferul de către Israel către Autoritatea Palestiniană a controlului total asupra două localităţi apropiate de Ierusalim - Baytunia, la nord şi Ubeidiya, în sud -, unde palestinienii nu deţineau până în prezent decât o autoritate civilă. 

Conform hărţii acestei retrageri, 5,1 % din zona B (teritorii aflate sub control israelian şi palestinian) urmează să devină zonă A (teritorii aflate sub control palestinian total) iar 1 % din teritoriile aflate în zona C (control israelian total) vor trece în zona A. 

Noua retragere, va coincide, de asemenea, cu sosirea Papei Ioan Paul al II-lea în Israel.

*

Partidele ce formează guvernul lui Barak s-au alăturat opoziţiei parlamentare în încercarea de a bloca negocierile cu Siria şi Palestina.

În legătură cu aceste tentative, Ministrul israelian al Educaţiei, Yosi Sarid, spunea: ”când este vorba să-i lege mânile lui Ehud Barak, unii membri ai guvernului se dovedesc mai eficienţi decât propria opoziţie parlamentară”. Premierul israelian intenţiona să le cedeze palestinienilor localitatea Anata, situată la nord-est de Ierusalim. A fost suficient ca Saul Yahalom, reprezentant al Partidului Religios Naţional, să-i telefoneze de câteva ori pentru ca Barak să se răzgândeascâ.

Forul de securitate al guvernului a aprobat, contrar voinţei sale la 15 martie, harta viitoarei retrageri militare din Cisiordania. Replierea, ce va deveni efectivă în săptămâna 20-24 martie, cuprinde o arie de 335 kilometri pătraţi, ceea ce reprezintă 6,1 % din acest ţinut.

De partea palestiniană se speră ca până la sfârşitul săptămânii să se concretizeze retrocedarea, ceea ce înseamnă că 42,9 % din Cisiordania va rămâne sub control parţial sau total palestinian, după cum a declarat Saeb Erekat, şeful delegaţiei palestiniene la negocierile de pace.

Harta aprobată include două localităţi în jurul Hebronului, fapt ce îi concede Palestinei o oarecare continuitate teritorială. Guvernul israelian a aprobat, de asemenea, eliberarea a 15 deţinuţi palestinieni, cu ocazia sărbătorii religioase musulmane Id El Adja care a început joi, 16 martie. Nici unul dintre deţinuţii eliberaţi nu aparţin unor grupări integriste precum Hamas. Israelul continuă să ţină închişi aproximativ 1600 de deţinuţi politici palestinieni, potrivit datelor oferite de oficialităţile palestiniene.

Pentru aripa dură israeliană, care în prezent dă tonul în echipa lui Ehud Barak, aceste concesii constituie “o supunere faţă de ordinele lui Yasser Arafat”. Eli Ishai, liderul formaţiunii Shas, una din forţele religioase care fac parte din guvern, a avertizat că partidul său “a ajuns la limita a ceea ce poate tolera, în materie de concesii teritoriale”. În ce-i priveşte pe palestinieni, nici ei nu s-au declarat satisfăcuţi. Preşedintele Arafat a dat undă verde hărţilor, dar a atras atenţia cartografilor israelieni că Anata trebuie să fie inclusă în retragerea subsecventă, altminteri nu poate exista un acord.

Saul Yahalom şi Eli Ishai au făcut front comun cu Ariel Sharon, liderul opoziţiei parlamentare, pentru a bloca evoluţia negocierilor pe ambele planuri, siriană şi palestiniană. Potrivit politicienilor israelieni, cartierele evreieşti din Ierusalim s-ar afla în mare pericol în cazul în care poliţia palestiniană ar fi însărcinată cu securitatea unei localităţi precum Anata, acelaşi lucru fiind valabil şi pentru localităţile din jurul Ierusalimului, precum Abu-Dis, Azaria sau A Ram.

Liderii de dreapta nu numai că se opun ajungerii la un acord cu privire la partea orientală a Ierusalimului, pe care palestinienii îl revendică drept capitală a viitorului lor stat, dar nici măcar nu acceptă să fie desprinse localităţile din jurul acestuia.

Ministrul Educaţiei, Yosi Sarid, una din puţinele voci moderate din guvern, a mai descris situaţia şefului său, Ehud Barak, prin următoarele cuvinte: “A spune că Barak are mâinile legate este prea puţin. Adevărul este că nationaliştii l-au legat fedeleş, atât pe el, cât şi procesul de pace”. Israelienii şi palestinienii s-au angajat să pună, până în luna mai, bazele aşa numitului acord-cadru, cu intenţia de a ajunge la un acord definitiv de pace în luna septembrie. 

 

8. Comisia europeană se străduieşte să-şi refacă imaginea

La un an după ce membrii săi au fost forţaţi să demisioneze, în urma declanşării unui imens scandal, Comisia Europeană se străduieşte să repare daunele suferite în cea mai neagră zi din istoria sa de 40 de ani. Preşedintele Comisiei, Jacques Santer şi echipa sa au demisionat pe 16 martie 1999, după ce un raport independent acuzase CE de fraude, greşeli în administraţie şi nepotism.

Comisia, condusă în prezent de italianul Romano Prodi, poartă de atunci o adevărată bătălie în scopul restabilirii încrederii. Nu se poate spune încă dacă ea a reuşit. “Nu poţi schimba Comisia în câteva luni. Este nevoie de trei, patru sau cinci ani până când vom şti dacă reformele funcţionează cum trebuie”, afirmă Peter Ludlow, director al Centrului pentru studii de politică europeană. Atât el, cât şi mulţi diplomaţi UE, salută eforturile Comisiei îndreptate în această direcţie; dar subliniază că este nevoie de multă fermitate la nivelul conducerii. “S-au înregistrat o serie de succese şi sunt, în general, optimist, dar se manifestă şi probleme, iar cea mai mare dintre ele la nivelul conducerii, la centru”, relevă Ludlow. “Se pune, în continuare, întrebarea cine deţine rolul conducător şi dacă conducerea de facto ştie ce vrea”, a mai continuat oficialul citat.

Când Paul van Buitenen, membru al Biroului de control financiar al Comisiei, a trimis un raport Parlamentului European, în 1998, acuzându-i pe comisari de fraude, nu se prevedea amploarea acestor dezvăluiri.

Ele au fost, însă, urmate de un raport dur, elaborat de un grup independent de experţi, în care comisarii erau acuzaţi de nereguli în ce priveşte administrarea ajutoarelor umanitare şi a programelor din domeniile turismului, pregătirii profesionale si altele.

Când Comisia şi-a dat demisia, comisarul pentru comerţ, Sir Leon Brittan, a ţinut să sublinieze: “Este un dezastru care necesită măsuri dure şi hotărâte”. Prodi, a cărui echipă a fost numită în septembrie, a promis o revoluţie în modul de funcţionare al Comisiei, însărcinându-l pe britanicul Neil Kinnock să facă o curăţenie exemplară.

A rezultat un pachet de reforme, prezentat luna aceasta, considerat drept cel mai radical din istoria UE. Planurile includ întărirea controalelor financiare şi crearea unui nou serviciu de audit financiar. Promovarea va fi făcută numai pe baza meritelor, fiind înfiinţat şi un comitet de etică.

Reformele au fost bine primite, dar aplicarea lor va necesita mari eforturi pentru convingerea şi obţinerea acordului sindicatelor si unor guverne.Totodată, se exprimă îndoieli că Prodi va putea da dovadă de duritatea si hotărârea la care se referea Sir Leon Brittan. “Suntem impresionaţi de amploarea reformelor şi, cu certitudine, ele se îndreaptă în direcţia dorită. Dar va mai dura mult timp până când ele vor fi aprobate şi adoptate, iar până atunci se mai pot întâmpla multe”. afirma un diplomat UE.

Cealaltă orientare majoră a lui Prodi este o reacţie faţă de criza din Kosovo, prilej de punere în evidenţă a vulnerabilităţii unora din ţările aflate în imediata vecinătate a graniţelor UE.

El i-a convins pe liderii UE să dubleze la 12 numărul ţărilor care negociază admiterea în bloc. De asemenea, liderii europeni au luat primele măsuri în ce priveşte crearea unei structuri independente de securitate.

Aceste măsuri scot în evidenţă eforturile UE de a juca un rol mai mare în afacerile internaţionale, sub conducerea lui Prodi, dar şi a lui Javier Solana, în noua sa calitate de reprezentant al politicii externe şi de securitate europene.

Dar măsurile au coincis cu apariţia unor noi probleme comerciale în relaţiile cu Statele Unite, divergenţe legate de numirea directorului FMI şi de politica faţă de Kosovo. Şi este posibil ca aceste iritări să se accentueze.

Prodi admite că Uniunea este încă departe de câştigarea de partea sa a cetăţenilor europeni, dominaţi de scepticism. “Cetăţenii Europei sunt dezamăgiţi şi îngrijoraţi. Ei şi-au pierdut încrederea în instituţiile europene”, afirma el luna trecută.

Unii europeni continuă să fie rezervaţi faţă de extindere, temându-se de un influx de mână de lucru ieftină din Europa de est care va duce la creşterea şomajului în propriile ţări. Aceste temeri au contribuit la creşterea popularităţii Partidului Libertăţii, de extremă dreapta, din Austria şi accederea sa la guvernare.

Decizia partenerilor UE ai Austriei, de a îngheţa contactele politice bilaterale cu Viena, a complicat sarcina lui Prodi. Iar Austria, la rândul său, poate îngheţa procesul decizional din UE în chestiuni în care este nevoie de unanimitate, deşi a indicat că nu o va face.

Între statele membre se manifestă, în continuare, divergenţe în diferite chestiuni bilaterale şi multilaterale, ele fiind încă departe de a ajunge la un consens asupra reformei instituţiilor europene, esenţială pentru pregătirea extinderii.

 

9. Cursa către Casa Albă

Vicepreşedintele Al Gore, candidatul Partidului Democrat la preşedinţia Statelor Unite ale Americii, şi guvernatorul de Texas, George W. Bush, candidatul Partidului Republican, au câştigat alegerile primare desfăşurate în şase state din sudul ţării, asigurându-şi practic obţinerea investiturii din partea formaţiunilor lor politice pentru a se angaja în marea confruntare din toamnă vizând Casa Albă.

Câştigând alegerile din marile state Florida şi Texas, dar şi din Mississippi, Oklahoma, Tennessee şi Louisiana, Al Gore şi George W. Bush dispun acum de numărul necesar de delegaţi pentru a obţine învestitura la preşedinţia SUA din partea partidelor lor, în cadrul convenţiilor naţionale ale acestora ce vor avea loc spre sfârşitul verii, în luna august.

În această a doua rundă a primarelor americane s-au aflat în joc 341 de delegaţi pentru democraţi şi 566 de delegaţi pentru republicani.

Democratul Gore a depăşit cu mult cifra “magică” necesară de 2.169 delegaţi (din totalul de 4.336). La rândul său, republicanul Bush Jr. a depăşit şi el cifra de 1.100 delegaţi (din totalul de 2.066), necesară pentru a obţine nominalizarea partidului său pentru Casa Albă.

Acest drum a devenit mult mai neted după retragerea din cursa prezidenţială a principalilor lor contracandidaţi, democratul Bill Bradley şi republicanul John McCain, în urma înfrângerii suferite la alegerile primare din 7 martie.

“Am câştigat victorii importante în cursul acestei campanii, dar va trebui să ne batem pentru fiecare vot, în fiecare stat”, a afirmat vicepreşedintele Gore la Tallahassee, în Florida, stat ce va juca un rol-cheie în departajarea dintre candidaţii democrat şi republican la bătălia finală pentru fotoliul de preşedinte al SUA, din luna noiembrie. Într-o declaraţie făcută pentru Associated Press, Al Gore a afirmat că alegătorii au acum “de ales între menţinerea prosperităţii actuale sau reîntoarcerea la zilele din perioada echipei Bush-Quayle, ale unui deficit bugetar uriaş şi ale unei democraţii paralizate”.

Şi republicanul George W. Bush, aflat la Austin, capitala statului Texas, şi-a exprimat bucuria pentru victoria obţinută şi s-a declarat “încrezător” în şansele sale. “Când mi-am prezentat candidatura la alegerile prezidenţiale, mi-am propus să mă întorc acasă cu aceasta, din partea partidului meu. În această seară pot spune: misiune îndeplinită. O dată cu această victorie ne aşteaptă o datorie sfântă. Americanii vor un conducător care îşi respectă jurământul şi onoarea. Aceasta este o sarcină pe care eu pot s-o îndeplinesc”, a subliniat aspirantul republican.

“Ne aflăm la jumătatea drumului pentru a pune capăt erei Clinton-Gore la Washington D.C.”, a apreciat guvernatorul de Texas, care a promis că, dacă va ajunge preşedinte, “va reforma instituţiile guvernului Statelor Unite ale Americii”.

Alegerile primare din SUA vor continua până la 6 iunie, apoi militanţii democraţi şi republicani vor continua eforturile în vederea alegerii delegaţilor la cele două convenţii naţionale ce vor desemna oficial candidatul la preşedinţia ţării şi în cadrul cărora vor fi definite programele de guvernare ale partidelor respective. 

 

 

10. Reacţii la apropiata vizită a Papei Ioan Paul al II-lea în Israel

Cu puţin timp înaintea morţii sale, în 1904, Theodor Herzl, fondatorul Zionismului, a fost primit în audienţă de Papa Pius al X-lea. EI a pus o întrebare capitală: poporul evreu, răspândit în întreaga Europă, visează să-şi întemeieze o patrie pe Pământul Sfânt al Palestinei. Poate conta el pe sprijinul Vaticanului? Răspunsul Papei a fost direct: “Evreii nu-l recunosc pe Dumnezeul nostru, prin urmare noi nu putem recunoaşte poporul evreu”, a spus Sfântul Părinte, conform jurnalului lui Herzl. “Dacă vă aşezaţi în Palestina, vă vom construi biserici şi vom trimite preoţi care să vă boteze”.

Acum, în pragul următorului secol, asistăm la un eveniment extraordinar. Pentru prima dată, un Suveran Pontif face luna aceasta o vizită oficială în statul evreu şi teritoriile controlate de palestinieni. În afara pelerinajului pe urmele lui Isus Christos în Bethleem, Nazareth, Ierusalim şi Galileea, Ioan Paul al II-lea îi va omagia pe evrei în patria lor - un gest de neimaginat pe timpul lui Herzl.

“Acest eveniment reflectă uimitoarele transformări istorice şi ideologice care au avut loc”, afirmă, rabinul David Rosen, şef al biroului Ligii pentru anti-defăimare B'nai B'rith, din Ierusalim. Însă, pe măsură ce vizita de şase zile a Papei se apropie, israelienii exprimă opinii diferite cu privire la acest eveniment. Majoritatea, mai ales evreii seculari, se declară mai mult, sau mai puţin, satisfăcuţi. Dar alţii se simt stânjeniţi, iar cei mai religioşi îşi manifestă deschis ostilitatea.

Papa Ioan Paul al II-lea a făcut considerabil mai mult decât predecesorii săi în ce priveşte deschiderea dialogului şi îmbunătăţirea relaţiilor cu evreii. “În 20 de ani el a făcut mai mult pentru relaţiile dintre catolici şi evrei decât Biserica catolică în 2.000 de ani”, relevă părintele Michael McGarry, rector al Institutului ecumenic Tantur, de lângă Bethleem.

Gesturile şi declaraţiile Papei sunt cu atât mai uimitoare cu cât se cunoaşte încetineala cu care Vaticanul îşi schimbă punctele de vedere. Originar dintr-un mic oraş din Polonia, el a crescut alături de evrei, a devenit primul Papă care a vizitat o sinagogă, la Roma, în 1986 şi a condamnat Holocaustul drept “pată de neşters” de pe istoria secolului al XX-lea. În primul an după înscăunare a făcut un pelerinaj la Auschwitz. În 1998, Papa a prezentat scuze oficiale pentru neintervenţia multor catolici în timpul celui de-al II-lea război mondial când evreii erau ucişi. EI a încurajat permanent dialogul dintre confesiuni, stabilind relaţii diplomatice cu Israelul în 1993.

Dar evreii nutresc sentimente contradictorii faţă de vizita Papei, mai ales datorită tăcerii Vaticanului din timpul Holocaustului şi a disputelor legate de rolul şi influenţa Papei Pius al XII-lea. Vaticanul insistă că el a acţionat tacit pentru salvarea vieţii evreilor în timpul Holocaustului şi că o intervenţie publică din partea sa ar fi înrăutăţit situaţia. Dar mulţi evrei consideră că Papa se face vinovat de complicitate la omor sau, în cel mai bun caz, de pasivitate.

Dintr-un sondaj Gallup, efectuat recent de către Consiliul de coordonare interconfesională, reiese că trei israelieni, din cinci, consideră că vizita Papei este un eveniment pozitiv. Dar circa 52 % pun la îndoială sau resping de-a dreptul, ca nesincere, scuzele prezentate de biserică pentru rolul creştinilor în exterminarea evreilor europeni.

Guvernul israelian depune toate eforturile pentru a se asigura că vizita Papei se va solda cu un succes, cheltuind milioane în vederea unor pregătiri complexe. Conştiente că vizita din 21-26 martie a.c. constituie un puternic simbol, autorităţile israeliene sunt hotărâte să inaugureze cu acest prilej o nouă eră, de prietenie, între miliardul de catolici din întreaga lume şi cei 13 milioane de evrei. Codul poliţiei pentru această vizită nu a fost ales la întâmplare: “Operaţia prieten vechi”.

Dar va fi nevoie de mai mult decât bunăvoinţa oficialităţilor pentru a se depăşi secolele de suspiciuni, ură şi vărsare de sânge. Într-un interviu recent, rabinul Avraham Ravitz, deputat din partea Partidului ultraortodox United Torah, declara că apreciază deschiderea Papei, fără a omite însă Holocaustul, inchiziţia spaniolă, pogromurile din Rusia ţaristă şi pe cruciaţi. Timp de mai multe secole - a mai spus el - Biserica romano-catolică a propăvăduit dispreţ faţă de poporul evreu, renunţând la aceasta numai la începutul anilor '60.

Suspiciunile şi-au găsit expresia în nemulţumirea exprimată deschis de evreii religioşi înaintea vizitei. În unele din cartierele locuite de ultra-ortodocşi, din Ierusalim, pot fi văzute graffiti şi postere în care Papa este calificat drept “ticălos” şi “idolatru”. Un mare grup de rabini din întregul Israel a semnat o petiţie, în care cer Papei să anuleze Mesa de sâmbătă, de la Nazareth, deoarece contravine Sabbathului.

Aceste nemulţumiri, deşi nu reprezintă opinia majorităţii, au stârnit alarma oficialilor şi pun in pericol ceea ce analiştii recunosc în mod unanim: călătoria remarcabilă a unui Papă care a făcut din reconcilierea cu evreii unul din pilonii Pontificatului său.

Unii israelieni sunt, totodată, nemulţumiţi de sprijinul acordat de Vatican, pe plan diplomatic, aspiraţiilor naţionale ale palestinienilor, temându-se că vizita Papei le va întări poziţia. Luna trecută, Vaticanul a semnat un acord cu Organizaţia pentru Eliberarea Palestinei în care recunoaşte “drepturile inalienabile ale poporului palestinian” interpretat drept un îndemn la constituituirea unui stat. 

De asemenea, Ierusalimul constituie un teren minat pentru Papă, Israelul contând că el se va abţine să ridice vreo problemă legată de statu-quo-ul oraşului, în timp ce palestinienii se aşteaptă să le sprijine revendicările legate de partea arabă a oraşului sfânt.

Toate cuvintele şi acţiunile sale vor fi, prin urmare, examinate cu lupa de cele două tabere care duc deja o bătălie în culise pentru promovarea propriilor interese. Primarul oraşului, Ehud Olmert, a pus în gardă Vaticanul în legătură cu “anumite lucruri”, mai ales acţiuni şi declaraţii care ar putea pune sub semnul întrebării dreptul suveran al statului evreu asupra Ierusalimului de est.

Rabinul Rosen este, însă, de părere că, în pofida faptului că unele dificultăţi rămân, vizita Papei pe Pământul Sfânt va reprezenta un uriaş pas înainte. “Când Papa soseşte în Israel şi prezintă omagii conducerii statului evreu, aceasta va fi cea mai puternică mărturie a completei schimbări a naturii relaţiilor dintre Vatican şi poporul evreu”, a precizat acesta.

 

 

11. Noile tehnologii pot pune în pericol omenirea1

De mii de ani profeţi ai distrugerii au prezis un viitor sumbru pentru omenire. Astăzi, un “vrăjitor” al epocii informaţiei s-a alăturat lui Ieremia şi Nostradamus, prezicând o e-pocalipsă pentru era cibernetică. Gurul american al soft-ului Bill Joy - cofondator al uneia dintre companiile tehnologice de vârf din Silicon Valley - avertizează că progresul computerelor le poate face atât de sofisticate încât acestea “se vor reproduce” şi vor deveni stăpânele lumii. Pericole vin şi din partea geneticii şi a nanotehnologiei (tehnologie de foarte mici dimensiuni). “Noi am intrat în acest secol fără nici un plan, nici un control şi fără nici o frână”, scrie Joy. “Ultima şansă de a introduce un sistem de control se apropie repede”, avertizează cercetătorul.

Articolul lui Joy este unul din foarte rarele îndemnuri la precauţie care provine dintr-o industrie care prosperă datorită progresului neabătut, de multe ori neplanificat şi care este în fruntea valului expansiunii unei “noi economii” ce se întemeiază - se spune - pe succesele progresului tehnologic. Avertismentul este cu atât mai neliniştitor cu cât autorul său are merite mari în acest domeniu de cercetare. Este un cercetător de frunte în domeniul computerelor, care a dezvoltat o versiune timpurie a sistemului de operare UNIX, apoi are merite de pionerat în domeniul tehnologiilor informatice precum Java. Există trei domenii - pe care le-am enumerat mai sus - care îl îngrijorează pe cercetătorul american: robotica, genetica şi nanotehnologiile.



1 Sinteză publicată în “Mondorama” nr.63 / 16 martie 2000.

Primul domeniu - robotica implică punerea la punct a unor computere ce gândesc, care în numai trei decenii pot deveni de milioane de ori mai puternice decât cele ce sunt disponibile la ora aceasta. Acest lucru e considerat de Joy ca punând temelia unei “specii robotice” inteligente care va crea copii după sine mult mai dezvoltate.

Genetica se ocupă cu descoperiri în domeniul manipulării structurii cele mai intime ale vieţii biologice. Deşi această muncă a produs beneficii cum sunt recoltele rezistente la paraziţi, ea pune bazele unei nou gen de nenorociri care ar putea să şteargă de pe suprafaţa pământului tot ceea ce reprezintă lume naturală.

Nanotehnologia implică crearea de obiecte la scară moleculară, care de multă vreme puteau fi folosite pentru crearea de maşini inteligente de mărimi microscopice.

Toate aceste tehnologii au un aspect pe care armele atomice, de exemplu, nu îl au: ele se pot autoreproduce, dând naştere astfel la un efect cascadă care se va răspândi în lumea fizică precum un virus în lumea virtuală a computerului. DI Joy a adăugat că numeroase dezastre biologice vor fi posibile datorită ingineriei genetice, mai ales dacă organisme inventate de om vor încăpea pe mâna criminalilor.

Cea mai mare teamă a lui Joy este că această imensă putere distructivă va putea fi mânuită de către indivizi, care nu vor avea nevoie de mari instalaţii sau materii prime rare, ci “cunoaşterea în sine îi va face capabili să folosească această putere”. Concluzia sa este că tehnologia trebuie ţinută bine sub control şi că este necesar “să limităm urmărirea şi dobândirea unor anumite tipuri de cunoaştere” ca unic mod de a evita un viitor negru pentru omenire.

